**ИНСТИТУТ ЗА ЈАВНО ЗДРАВЉЕ СРБИЈЕ** **„ДР МИЛАН ЈОВАНОВИЋ БАТУТ”**

**ЦЕНТАР ЗА ПРОМОЦИЈУ ЗДРАВЉА**

**И МРЕЖА ИНСТИТУТА/ЗАВОДА ЗА ЈАВНО ЗДРАВЉЕ У РЕПУБЛИЦИ СРБИЈИ**

**РАСПИСУЈУ КОНКУРС**

**ЗА ИЗБОР НАЈБОЉИХ ЛИКОВНИХ И ЛИТЕРАРНИХ РАДОВА**

**НА СЛЕДЕЋЕ ТЕМЕ:**

1. **„ЧУВАМ СВОЈЕ ЗУБЕ, ПОНОСИМ СЕ ОСМЕХОМ”**
2. **„ПОДРЖИ ДОЈЕЊЕ! МАЈЧИНО МЛЕКО *–* НАЈБОЉА ХРАНА**”
3. **„ПРАВИЛНА ИСХРАНА = ЗДРАВЉЕ”**

Конкурс је намењен деци из предшколских установа и ученицима основних школа у Републици Србији. Циљ конкурса је да се подстакне здравственоваспитни рад у предшколским установама и основним школама на тему оралног здравља, правилне исхране и подршке дојењу као најоптималнијем начину исхране новорођенчади и одојчади.

За сваку од тема, по три најбоља ликовна рада у категорији предшколски узраст и по три најбоља литерарна и ликовна рада у категорији ученика узраста I–IV разред основне школе и V–VIII разред основне школе, предшколске установе и школе могу да доставе окружном заводу/институту за јавно здравље, Центру за промоцију здравља, са назнаком „За конкурс – Недеља здравља уста и зуба”, односно „За конкурс – Светска недеља дојења” и „За конкурс – Октобар месец правилне исхране” најкасније до 31. октобра 2022. године. Ликовни радови би требало да буду урађени на папиру, у формату блока број 5.

Најбољи ликовни и литерарни радови биће изабрани на нивоу округа, а затим их окружни заводи/институти за јавно здравље достављају Институту за јавно здравље Србије „Др Милан Јовановић Батут” до 21. новембра 2022. године како би се за сваку од кампања прогласио и промовисао најбољи дечији рад који ће бити штампан у виду постера током 2023. године.

Конкурс није наградног карактера (иако у складу са могућностима могу бити обезбеђене награде), већ се кроз израду, избор и промоцију најбољих дечијих радова подстиче здравственоваспитни рад. Најбољи радови биће изабрани и промовисани на окружном нивоу, а најбољи радови на националном нивоу биће постављени на сајт Института за јавно здравље Србије. Радови се не враћају већ ће бити коришћени за дизајн и штампање здравственопромотивног материјала у циљу континуиране промоције здравих стилова живота.